iraklixyz/georgian-wikipedia-cleaned huggingface dataset:
რაც ყველაზე ძალიან გიყვარს 2

„რაც ყველაზე ძალიან გიყვარს 2“ — მეორე ნაწილი ფილმისა „რაც ყველაზე ძალიან გიყვარს“. ფილმის რეჟისორია რატი რამიშვილი. სცენარი დაწერა ფორმულა კრეატივის სცენარისტთა ჯგუფმა. წინა ფილმის მსგავსად ფილმი გადაღებულია რუსთავი 2-ის სერიალის, „ჩვენი ოფისის“ მიხედვით.

სიუჟეტი
ფილმის პერსონაჟები ახალ ცხოვრებას იწყებენ. ნოდარსა და ნუნუკას ნიშნობა აქვთ ხოლო თიკუნამ, მამის თხოვნის სანაცვლოდ, მკერდის პლასტიკური ოპერაცია გაიკეთა, ამიტომ იძულებულია მშობლებს დოლჩე გააცნოს. დოლჩე მორიგ „შარში“ ეხვევა, ლაშა და თეკლა აპირებენ საბას დაკარგვის და პოვნის ერთი წლის თავი მეგობრებთან ერთად აღნიშნონ, რობიკოს უნდა ახალი წლიდან სმას შეეშვას, ნინი და ნიკუშა დღედღეზე შვილს ელოდებიან. მყუდრო შეყვარებულია და სურს თავის შეყვარებულ ელენეს ორიგინალურად გამოუტყდეს სიყვარულში. ფილმის მთავარი გმირები ნიკას და რობიკოს შვილები არიან, რომლებიც ახალი წლის ჯადოსნურ ღამეს მოევლინებიან ქვეყანას.

როლებში
გიორგი კალანდაძე — ნიკა
გია ცინაძე — მყუდრო
ვანიკო თარხნიშვილი — ლაშა
თაკო აბაშიძე — ნატა
გიორგი კალანდარიშვილი — დოლჩე
ადელინა გოგუაძე — თიკუნა
ანა სანაია — თეკლა
ნინო მუმლაძე — ნუნუკა
გუგა კახიანი — პატრულის თანამშრომელი
ნათია წიწილაშვილი — ნინი
ბერტა ხაფავა — ნუნუკას ბებო
ნინო დუმბაძე — ნუნუკას დედა
კახა კინწურაშვილი — ფოტოგრაფი
თორნიკე კალანდარიშვილი — საბა

საუნდტრეკები
ჯგუფი 18 — თოვლი მოსულა
თემო საჯაია — ფიფქები
სალომე კორკოტაშვილი — რაც ყველაზე ძალიან გიყვარს,
დათო ლომიძე და ჯგუფი სტრინგი — ახალი წელი
აჩიკო გულედანი და სალომე კორკოტაშვილი —
კაპიტანი ამერიკა: პირველი შურისმაძიებელი

„კაპიტანი ამერიკა: პირველი შურისმაძიებელი“ — 2011 წლის ამერიკული სუპერგმირული ფილმი, რომელიც ეფუძნება მარველის კომიქსების მიერ გამოცემულ კაპიტან ამერიკას თავგადასავლებს. ფილმში მონაწილეობენ კრის ევანზი, ტომი ლი ჯონსი, ჰიუგო უივინგი, ჰეილი ეტუელი, სებასტიან სტენი, დომინიკ კუპერი, ნილ მაკ-დონოუ, დერეკ ლუკი და სტენლი ტუჩი.

სიუჟეტის მიხედვით როჯერ სტივენსი, უბრალო ბიჭუნა ბრუკლინიდან, თანხმდება ექსპერიმენტზე, რომლის ფარგლებშიც მას სპეციალური სითხით გაუძლიერებენ კუნთებს და აქცევენ სუპერ-ჯარისკაცად. იგი დასდევს და ანადგურებს ბოროტმოქმედ წითელი თავის ქალის რაზმებს, აგრეთვე ეძებს თავად წითელ თავის ქალას, რომელიც ინახავს უძველეს არტეფაქტს - ენერგიის იდუმალ წყაროს, რომლითაც იგი იარაღს აწარმოებს.
კამილო ხოსე სელა

კამილო ხოსე სელა (დ. 11 მაისი, 1916 ქ. პადრონი — გ. 17 იანვარი, 2002) — ესპანელი რომანისტი, პოეტი და ესეისტი, ესპანეთის სამეფო აკადემიის წევრი, სერვანტესის პრემიის ლაურეატი. მიიჩნევა თანამედროვე ესპანური ლიტერატურის კლასიკოსად. 1989 წელს მიენიჭა ნობელის პრემია ლიტერატურაში „მისი მდიდარი და ძლიერი პროზისთვის, რომელიც ფარული თანაგრძნობით წარმოაჩენს ადამიანის დაუცველობას“.

ქართულ ენაზე თარგმნილია მისი რომანი „პასკუალ დუარტეს ოჯახი“ და მოთხრობა „არტისტების კაფე“.

ბიოგრაფია
კამილო ხოსე სელა 1916 წლის 11 მაისს ქალაქ პადრონში, ლა-კორუნიის პროვინციაში დაიბადა. მამამისი, კამილო სელა ფერნანდესი გალისიელი იყო. იგი საბაჟოზე მსახურობდა, თავისუფალ დროს კი წერდა. სელას დედას, კამილა ტრულოკას ინგლისური და იტალიური წარმოშობა ჰქონდა. მათი ოჯახი 1921 წლიდან ვიგოში ცხოვრობდა, 1925 წლიდან კი მადრიდში გადავიდა.

სკოლის დამთავრების შემდეგ სელა მადრიდის უნივერსიტეტში ჩაირიცხა, სადაც მედიცინას, ჰუმანიტარულ მეცნიერებებსა და სამართალს ეუფლებოდა.

1931 წელს სელას ტუბერკულოზის დიაგნოზი დაუსვეს. სანატორიუმში მკურნალობისას იგი მუშაობდა რომანზე „ “.

1935 წელს სელამ არგენტინულ ჟურნალში ავტობიოგრაფიული ჩანაწერი და რამდენიმე ლექსი გამოაქვეყნა.

სელამ 1936 წელს დაწერა ლექსების პირველი კრებული, რომელიც 1945 წელს გამოიცა.

1936 წელს ესპანეთის სამოქალაქო ომი დაიწყო. სელას პოლიტიკური შეხედულებები კონსერვატიული იყო. იგი არმიაში ჩაირიცხა. მალევე, სამხედრო სამსახურის შესრულებისას სელა დაიჭრა და ქალაქ ლოგრონოში მკურნალობდა.

მოღვაწეობა
სელამ პირველი რომანი „პასკუალ დუარტეს ოჯახი“, რომელმაც დიდი პოპულარობა მოუტანა, 1942 წელს არგენტინაში გამოაქვეყნა. ესპანეთში რომანი 1946 წელს გამოქვეყნდა, რადგან თავდაპირველად ესპანურმა ცენზურამ იგი ძალადობის სცენების გამო აკრძალა. რაც ირონიულია, რადგან მისი ნამუშევრები ესპანური ცენზურის მიერ იკრძალებოდა. მათ შორისაა რომანი „ “, რომელიც 1951 წელს ბუენოს-აირესში გამოქვეყნდა. რომანი ფრაგმენტული ქრონოლოგიური ხაზითა და პერსონაჟთა სიმრავლით გამოირჩევა; მასში იგრძნობა ესპანელი რეალისტი მწერლების, მათ შორის მიგელ დე სერვანტესისა და ბენიტო პერეს გალდოსის, ასევე თანამედროვე ინგლისური და ფრანგულენოვანი ლიტერატურის წარმომადგენლების, მათ შორის ჯეიმზ ჯოისისა და ჟან-პოლ სარტრის გავლენა. რომანს სარკასტული, ხშირად გროტესკული რეალიზმი ახასიათებს.

ასევე სელას ცნობილი რომანებია „ , 1936“, “ “ და გალისიური ტრილოგია: „ “ (მაზურკა ორი მკვდარი ადამიანისთვის), „ “ (წმ.ანდრიას ჯვარი), „ “ (ბოქლომი).

ჯილდოები და აღიარება
1967 წლის 26 მაისს სელა ესპანეთის სამეფო აკადემიის წევრი გახდა. 1987 წელს მას ასტურიის პრინცესას პრემია გადაეცა. 1989 წელს გახდა ნობელის პრემიის ლაურეატი ლიტერატურაში „მისი მდიდარი და ძლიერი პროზისთვის, რომელიც ფარული თანაგრძნობით წარმოაჩენს ადამიანის დაუცველობას“., ხოლო 1995 წელს მიგელ დე სერვანტესის პრემია გადაეცა.

1996 წელს ესპანეთის მეფე ხუან კარლოს -მა სელას მარკიზის ტიტული უბოძა.
სომხური სახელი

სომხური სახელი ჩვეულებრივ, ხუთ კატეგორიად იყოფა: სათაურით, მშობლების მიხედვით, გეოგრაფიის მიხედვით, საქმიანობის სახეობის მიხედვით ან ადამიანის განმასხვავებელი დამახასიათებლებით.

სახელი
რუსული პირადი სახელები, ძველ სომხურ სახელებთან ერთად, ასევე ძალიან გავრცელებულია.

გვარი
სომხური გვარები ჩვეულებრივ ბოლოვდება -იან-ით ან -იანც-ით, რაც ნიშნავს კუთვნილებას (ამ შემთხვევაში მოდგმასთან). ასე გრაბარში -ანც-ი (-იანც-ი) - ეს ნათესაობითი ბრუნვის დაბოლოებაა მრავლობითი რიცხვისა (შეადარე „ნრანც-ი“ - მათ). თანამედროვე სომხურში სუფიქსი -იან-ი გამოიყენება ზედსართავების წარმოქმნისთვის, მაგალითად, „მოსკოვიან-ი“ - მოსკოვური, „კიევიან-ი“ - კიევური. ანუ გვარი „სარქისიანი“ ნიშნავს კუთვნილებას სარქისის მოდგმასთან.
ოლიანტა უმალა

ოლიანტა მოისეს უმალა ტასო ( დ. 26 ივნისი, 1962) — პერუელი პოლიტიკოსი და პერუს პრეზიდენტი 2011-2016 წლებში.
უმალა, რომელიც წარსულში მსახურობდა როგორც სამხედრო ოფიცერი, 2006 წლის საპრეზიდენტო არჩევნებში დამარცხდა, მაგრამ 2011 წლის საპრეზიდენტო არჩევნების მეორე ტურში მან დაამარცხა მოწინააღმდეგე კეიკო ფუხიმორი და არჩეულ იქნა პერუს პრეზიდენტად.

ადვოკატ ისააკ უმალას ვაჟი პერუს არმიაში 1982 წელს შევიდა, სადაც ის გენერალ-ლეიტენანტის რანგში ამაღლდა. 1992 წელს ის მონაწილეობას იღებდა შიდა კონფლიქტში პერუს კომუნისტური პარტიის წინააღმდეგ, ხოლო სამი წლის შემდეგ სენეპას ომში ეკვადორის წინააღმდეგ. 2000 წლის ოქტომბერში, უმალა უძღვებოდა პერუს პრეზიდენტ ალბერტო ფუხიმორის წინააღმდეგ მიმართულ 39 ჯარისკაცის წარუმატებელ ამბოხს ქვეყნის სამხრეთულ ქალაქ ტაკნაში. ფუხიმორის რეჟიმის დამხობის შემდეგ, უმალას ეს მოქმედება პერუს კონგრესმა აპატია.

2005 წელს მან დააარსა პერუს ნაციონალისტური პარტია და დარეგისტრირდა 2006 წლის საპრეზიდენტო არჩევნებში. კანდიდატად ის პარტია „კავშირი პერუსთვის“ სიით წარდგა, რადგან მის ახლადშექმნილ პარტიას ამის უფლება ჯერ არ ჰქონდა. 2006 წლის 9 აპრილს, მან არჩევნების პირველი ტური გადალახა, მიიღო რა ხმების 30.62%. არჩევნების მეორე ტური 4 ივნისს გაიმართა, სადაც უმალა ხმების 47.47%-ით დამარცხდა ალან გარსიასთან, რომელსაც ამომრჩეველთა 52.62%-მა დაუჭირა მხარი. მიუხედავად მარცხისა, ამის შემდეგ უმალა პერუს პოლიტიკურ წრეებში მნიშვნელოვან ფიგურად დარჩა.

2011 წელს უმალა წარმოსდგა როგორც მემარცხენე-ცენტრისტი ლიდერი, რომლის მთავარი სურვილიც იყო შეექმნა უფრო სამართლიანი სისტემა ქვეყნის ძირითადი ბუნებრივი რესურსებიდან მიღებული კეთილდღეობის მთელს ქვეყანაზე გადანაწილებით. ასევე უცხოური ინვერტიციების მოზიდვა და ეკონომიკის ზრდა, შესაბამისად მოსახლეობის ღარიბი უმრავლესობისთვის ცხოვრების პირობების გაუმჯობესება.

2017 წლის ივლისში უმალა დაკავებული იქნა პერუს ხელისუფლების მიერ კორუფციის ბრალდებით და ელის სასამართლო გარჩევას.
ხტუნიასებრნი (ძუძუმწოვრები)

ხტუნიასებრნი — ძუძუმწოვრების ოჯახი მწერიჭამიების რიგისა. მათი სხეულის სიგრძე 10-32 სმ აღწევს, დაფარულია ქვიშისფერი ან მურა ბეწვით. აქვთ მოძრავი ხორთუმი, დიდი თვალები, მოზრდილი ყურები. გავრცელებულნი არიან აფრიკასა და კუნძულ ზანზიბარზე. ბინადრობენ ნახევრად უდაბნოებში, სავანეებში, ზოგიც — ტროპიკულ ტყეში. საშიშროებისას ხტუნვით მოძრაობენ. ოჯახში 5 გვარის 18 სახეობაა. იკვებებიან მწერებით და წვრილი ხერხემლიანებით.
აუდის თასი 2009

აუდის თასი 2009 — ოთხთა საფეხბურთო ტურნირის აუდის თასის პირველი გათამაშება, გაიმართა 2009 წლის 29-30 ივლისს გერმანიაში, მიუნხენის ალიანც არენაზე. ტურნირი ჩატარდა აუდის ორგანიზებით ამ საავტომობილო კომპანიის 100 წლის იუბილის აღსანიშნავად.

ტურნირს მასპინძლობდა 2007-08 წლების გერმანიის ბუნდესლიგის გამარჯვებული მიუნხენის „ბაიერნი“, რომელმაც ფინალში, თერთმეტმეტრიანების სერიით, „მანჩესტერ იუნაიტედი“ დაამარცხა. მესამე ადგილზე გავიდა „ბოკა ხუნიორსი“, ხოლო მეოთხეზე – „მილანი“.

მონაწილე გუნდები

გათამაშების ფორმატი
პირველ დღეს ორი ნახეფარფინალი ჩატარდა, რომელთა გამარჯვებულებიც მეორე დღეს ერთმანეთს ფინალში შეხვდნენ, ხოლო დამარცხებულები ერთმანეთს მატჩში მესამე საპრიზო ადგილისათვის დაუპირისპირდნენ.

შედეგები
ატლეტიკ ბილბაო (საფეხბურთო კლუბი)

„ატლეტიკ ბილბაო“ — ესპანური საფეხბურთო კლუბი ქალაქ ბილბაოდან, ბასკეთი. კლუბი დაარსდა 1898 წლის 18 ივლისს. 1928 წლიდან წლიდან ასპარეზობს პრიმერა დივიზიონში და მადრიდის „რეალთან“ და „ბარსელონასთან“ ერთად არის კლუბი, რომელსაც არასოდეს დაუტოვებია ეს ჩემპიონატი დაარსებიდან. „ატლეტიკი“ 8-ჯერ გახდა ესპანეთის ჩემპიონი და 25-ჯერ მოიპოვა ესპანეთის თასი.

კლუბის ტრადიციული ფერებია წითელი და თეთრი, ამიტომ კლუბმა მეტსახელი მიიღო „“ (წითელ-თეთრები). კლუბის კიდევ ერთი მეტსახელი ლომები წარმოიშვა იქიდან, რომ „ატლეტიკის“ სტადიონი მდებარეობს წმინდა მამასას ტაძრის გვერდით (მამესი ესპანურად).

„ატლეტიკი“ ცნობილია თავისი კონსერვატიული პოლიტიკით, კლუბშ თამაშობენ მხოლოდ ადგილობრივი (ბასკი) ფეხბურთელები. ასევე იწვევენ ისეთ ფეხბურთელებს, რომლებიც შეიძლება არ დაიბადნენ ბასკეთში, მაგრამ აქვთ ბასკური ფესვები. მაგალითად ბრაზილიაში დაბადებული ბიურუნი და საფრანგეთში დაბადებული ბასკი ბიშენტე ლისარასუ. ფეხბურთელებისგან განსხვავებით მწვრთნელი შეიძლება იყოს უცხოელი. კლუბის ისტორიაში ბევრი ცნობილი უცხოელი მწვრთნელი ყოფილა, მაგალითად გერმანელი იუპ ჰაინკესი, ფრანგი ლუის ფერნანდესი და არგენტინელი მარსელო ბიელსა. „ატლეტიკს“, ისევე როგორც კლუბების უმრავლესოას ესპანეთში აქვს ბრიტანული წარმომავლობა, „ატლეტიკი“ კი ინგლისური სახელწოდებაა.

ტიტულები
ეროვნული
პრიმერა დივიზიონი
ჩემპიონი (8): 1929/30, 1930/31, 1933/34, 1935/36, 1942/43, 1955/56, 1982/83, 1983/84
მე-2 ადგილი (7): 1931/32, 1932/33, 1940/41, 1946/47, 1951/52, 1969/70, 1997/98
ესპანეთის თასი
გამარჯვებული (25): 1902, 1903, 1904, 1910, 1911, 1914, 1915, 1916, 1921, 1923, 1930, 1931, 1932, 1933, 1943, 1944, 1944/1945, 1949/1950, 1955, 1956, 1958, 1969, 1972/1973, 1983/1984, 2023/24
ფინალისტი (16): 1905, 1906, 1913, 1920, 1942, 1948/49, 1952/53, 1965/66, 1966/67, 1976/77, 1984/85, 2008/09, 2011/12, 2014/15, 2019/20, 2020/21
ესპანეთის სუპერთასი
გამარჯვებული (3): 1984, 2015, 2021
ფინალისტი (3): 1983, 2009, 2022
ევა დუარტეს თასი
გამარჯვებული: 1950
ფინალისტი: 1945
ჩრდილოეთის ჩემპიონატი
გამარჯვებული (3): 1913/14, 1914/15, 1915/16
ბასკეთის ჩემპიონატი
ჩემპიონი (14): 1919/20, 1920/21, 1922/23, 1923/24, 1924/25, 1925/26, 1927/28, 1928/29, 1930/31, 1931/32, 1932/33, 1933/34, 1938/39, 1939/40
ბასკეთის თასი
გამარჯვებული: 1934/35

ევროტურნირები
უეფა-ს თასი / ევროპის ლიგა
ფინალისტი (2): 1977, 2012

საერთაშორისო
მცირე მსოფლიო თასი
გამარჯვებული: 1967
ლათინური თასი
ფინალისტი: 1956
იბერიის თასი
ფინალისტი: 1983

მიმდინარე შემადგენლობა
კამილა

კამილა — იგივე კადმილა, ფეხმარდი რომაელი გმირი ქალი, ვოლსკების ბელადი, ტურნუსის მშვენიერი და და მამაცი მოკავშირე, მეფე მეტაბუსის და კასმილას ასული. იტალიის ამაძონებად წოდებულ მამაც ქალებს ჩაუდგა სათავეში, ენეასს ებრძოდა, შუბით მოკლა არუნსმა და გაიმარჯვეს ტროელებმა.

როდესაც ჯერაც პატარა იყო, მამამისი სისასტიკისათვის ქ. პრივერნუმიდან განდევნეს. ბავშვით ხელში რომ გარბოდა, გზა მდ. ამაზენმა გადაუღობა. მეტაბუსმა ასული დიანას შეავედრა, ხის ქერქში გაახვია, დიდ შუბზე დააკრა, გადაისროლა, თვითონ კი გაცურა. შუბი გაღმა დაესო, გოგონა გადარჩა. მეტაბუსმა შუბი ამოაძრო და ვოლსკებს გაექცა.

სასტიკი მეტაბუსი არ გაიკარა არც ერთმა ქალაქმა, არც ერთმა მხარემ, მთებში წავიდა, ასული რემას ჩამორჩენილი ფაშატის რძით გაზარდა, კაპარჭი დაჰკიდა, მშვილდის და შუბის სროლა ასწავლა. კამილა უებრო მონადირე გამოვიდა, გაფრენილ სტრიმონის წეროს და თეთრ გედს ჰაერშივე კლავდა. ისეთი სწრაფი იყო, ჯეჯილს თავზე გადაუქროლებდა, ერთი თავთავიც არ შეირხეოდა; ზღვაზე ისე გადაირბენდა, ტალღები ფეხის დასველებას ვერ ასწრებდნენ, არ იძირებოდა. თავიდანვე დიანა მფარველობდა, მისი მხლებელი გახდა. ეტრუსკთა დედები ამაოდ ნატრობდნენ პატარძლად, ქალწულს მხოლოდ ომი სწყუროდა, უბიწო დიანა უყვარდა.

როდესაც ენეასი ტევკრი (ტროელი) მეომრების თანხლებით იტალიას მიადგა, იტალიის ხალხი ორად გაიყო, კამილა ტურნუსს მიემხრო და ენეასის რაზმებში სიკვდილს თესავდა. იცავდა ლაციუმის ქალაქ ლავრენტუმს. ომში მიმავალს დიანამ ტყის უმშვენიერესი ნიმფა ოპისი მიუგზავნა, ისარი ჩააბარა და უთხრა: „ჩემი საყვარელი ქალიშვილი სასტიკ ომში მიდის. ვინც მას მოკლავს, იტალიელი იქნება თუ ტროელი, დანაშაულს სისხლით გამოისყიდის, კამილას იარაღს კი მის სამშობლო მხარეში ჩავიტან, რომ მტერს არ დარჩეს და სამარეზე ძეგლი აღმართონ“. ლავრენტუმის დაცვაში მისებრ ქალწული დობილები ახლდნენ, ყველა გმირზე მეტად გამოიჩინა თავი, ქარივით დაჰქროდა და ზედიზედ ასალმებდა სიცოცხლეს რჩეულ ტროელ მეომრებს. ამაოდ ცდილობდა მის ძლევას ლიგურიელი ავნუსი. „ქალწულო, აქამდე რომ ვერ მოგიხელთე, მიზეზი შენი ცხენის სიმარჯვეა და არა შენი“, — უთხრა. განრისხებული კამილა ცხენიდან გადმოხტა და თავხედს ხელმომარჯვებული მიუახლოვდა. ლიგურიელი მის ცხენს მოახტა, გაქცევა ამჯობინა. კამილა ფეხით დაეწია, ცალი ხელით აღვირი დაუჭირა, მეორით ავნუსი განგმირა და ცხენი დაიბრუნა. მეორედ ტროელი ქლორევსი აედევნა,ფრიგიელ კიბელეს ქურუმი. ქალწული კამილა მოხიბლა მისი სამოსის და სამკაულების ხილვამ, ქურუმს გაეკიდა. ამით ისარგებლა ენეასის მოკავშირემ, ეტრუსკმა არუნსმა, აპოლონს შეევედრა: ეს ქალწული მომაკვლევინე და შინ თუნდაც უსახელოდ დამაბრუნეო. აპოლონმა პირველი თხოვნა შეუსრულა (იმის მიუხედავად, რომ მისი და დიანა მფარველობდა), მეორე კი ქარს გაატანა. არუნსის შუბით დაჭრილმა ქალწულმა დობილს მიმართა: „ბოროტი ჭრილობა ბოლოს მომიღებს, თვალებზე ბურუსი მეფარება. გადაეცი ტურნუსს, დაიჭიროს ჩემი ადგილი და დაიცვას ქალაქი“. ნიმფა ოპისმა მისი სიკვდილი მთიდან დაინახა და თქვა: „საბრალო ქალწულო! არ ინებე დიანას სამსახური, ტყეში ნადირობა, სამესისხლოდ შეები ტროელებს, მაგრამ დიანა არ დაგივიწყებს“, - ამ სიტყვებზე ისარმაც გაიზუზუნა, განგმირული არუნსი ძირს დაეცა, შეშინებულ თანამებრძოლთა რაზმი გაიფანტა, ნიმფა ოპისი კი ოლომპოზე დაბრუნდა.
კონფუციანელობა

კონფუციანელობა — ჩინელი ფილოსოფოსის კონფუცის (კონფუცი შეიძლება ითარგმნოს, როგორც: „მასწავლებელი კუნი“, დ.551-გ.478) მიერ ჩამოყალიბებული ეთიკურ ფილოსოფიული სისტემა. ის არის მორალის, სოციალური წყობის, პოლიტიკის, ჩინური ფილოსოფიის და რელიგიის კომპლექსური სისტემა. მას რამდენიმე აღმოსავლურ ქვეყანაში აქვს მხარდაჭერა სახელმწიფოს მხრიდან, რატომაც შეიძლება სახელმწიფო რელიგიადაც მივიჩნიოთ.

კონფუციანელობის გავრცელების ძირითადი ქვეყნებია: ჩინეთი, ტაივანი, კორეა, იაპონია, ვიეტნამი და ქვეყნები, სადაც დიდია ჩინური მოსახლეობა, მაგალითად სინგაპური. კონფუციანელობას დაახლოებით 1.5 მილიარდი მიმდევარი ჰყავს.

კონფუციანელობის მიხედვით ადამიანს შეუძლია განვითარება საკუთარი ძალების მობილიზებით, განსაკუთრებული ყურადღება ექცევა საკუთარ თავზე მუშაობას, თვით-განვითარებასა და თვით-შექმნას. მისი მთავარი იდეაა სათნოებისა და მორალის სრულყოფილებაში მოყვანა. ის მოუწოდებს თუნდაც სიცოცხლეზე თქვან უარი თუ კი ამას მორალური ღირებულებები მოითხოვს.
მარიამი (საკუთარი სახელი)

მარიამი — არამეული წარმოშობის საკუთარი სახელი. აქვს რამდენიმე მნიშვნელობა: 1. „შეუპოვარი“, „დაუმორჩილებელი“, „უარმყოფელი“; 2. „მწარე“; 3. „ქალბატონი“; 4. „საყვარელი უფლისა“, რომელთაგან ყველაზე სარწმუნო პირველია. სახელი უძველესი დროიდან გვხვდება ქართულ წერილობით წყაროებში. მარიამი ერქვა ყოვლადწმინდა ღვთისმშობელს. სამოქალაქო რეესტრის მონაცემებით, საქართველოს ტერიტორიასა და მის ფარგლებს გარეთ ცხოვრობს ამ სახელის 60349 მატარებელი.
ჯებელ-ბარკალი

ჯებელ-ბარკალი (არაბ. ) — ძალიან პატარა მთა სუდანში, ხართუმიდან 400 კმ-ით ჩრდილოეთით, ქალაქ კარიმაში, მდინარე ნილოსის ფართო მოსახვევში, ნუბიის რეგიონში.

2003 წელს, მთა, ისტორიულ ქალაქ ნაპატასთან ერთად შევიდა იუნესკოს მსოფლიო მემკვიდრეობის ძეგლთა სიაში.

ძვ. წ. 1450 წელს, ეგვიპტის ფარაონმა თუტმოს -მ ეს რეგიონი თავის იმპერიას მიუერთა და ჯებელ-ბარკალი მის სამხრეთ საზღვრად მიიჩნეოდა. აქ მან დალაშქრა ქალაქო ნაპატა, რომელიც 300 წლის შემდეგ დამოუკიდებელი ქუშის სამეფოს დედაქალაქი გახდა. ნუბილეთა 25-ე დინასტიის მეფე პაიემ თავის ქალაქში მნიშვნელოვნად გააფართოვა ამონის ახალი სამეფო ტაძარი და მის შიგნით აღმართა გამარჯვების სტელა.

ჯებელ-ბარკალის გარშემო არსებული ნანგრევები მოიცავს 13 ტაძარსა და 3 სასახლეს, რომლებიც პირველად 1820-იან წლებში ევროპელი მკვლევრების მიერ იქნა აღწერილი. 1862 წელს ეგვიპტელმა ოფიცერმა აღმოაჩინა და კაიროს მუზეუმში გადაიტანა მესამე შუალედური პერიოდის ხუთი წარწერა. მიუხედავად ამისა, 1916 წლამდე არანაირი სამეცნიერო არქეოლოგიური გათხრები არ დაწყებულა, ამ დროისათვის კი ამ საქმეს სათავეში ჩაუდგნენ ჰარვარდის უნივერსიტეტისა და ბოსტონის ხელოვნების მუზეუმის ექსპედიციები. 1970-იანი წლებიდან გათხრები განაგრძო რომის ლა-საპიენცის უნივერსიტეტის გუნდმა, რომელსაც 1980-იან წლებში შეუერთდა ბოსტონის მუზეუმის სხვა ჯგუფი. დიდი ტაძრები, მაგალითად ამონის ტაძარი ადგილობრივი მოსახლეობის მიერ დღემდე წმინდად მიიჩნევა.

მთის სიმაღლე 98 მეტრია, გააჩნია გაბრტყელებული მწვერველი. ვაჭრების მიერ იგი გამოიყენებოდა როგორც ნიშანი, სადაც ადვილი იყო მდინარის გადაკვეთა ცენტრალური აფრიკის, არაბეთისა და ეგვიპტის მნიშვნელოვან სავაჭრო გზებს შორის.

მეროიტის სამეფოს დროს, ჯებელ ბარკალი გამოიყენებოდა როგორც სამეფო აკლდამა. უფრო ადრეული საფლავები ძვ. წ. საუკუნით თარიღდება.
ჰარპიები

ჰარპიები (ჰარპაგოს – მტაცებელი; ტაცება; ხარბი) — ქარიშხლიანი ქალღმერთები, შმაგი ქარიშხლისა და ორომტრიალის სწრაფი ღმერთქალები, მტაცებელი ურჩხულები, ნარევი სახეები, ხარბი დემონები. ზოგი ღმერთებს უწოდებს, ზოგი დემონებს,რომელთაც ქალის თავი, ფრინველის ტანი და კლანჭები ჰქონდათ. ჰომეროსი უბრალოდ პოდარგეს ეძახის, ესაა აქილევსის ცხენების ქსანთოსის და ბალიოსის დედა (პოდარგოს - სწრაფი, „ფეხმარდი“, მენელაოსის და ჰექტორის ცხენებსაც ეწოდათ). ეს მტაცებელი ფრთოსნები, რომელნიც მეფე ფინევსს მიუჩინეს და სანოვაგეს პირიდან აცლიდნენ, ერთი ვერსიით უგზო-უკვლოდ დაკარგულებსაც დააცხრებიან, სულებს იტაცებენ. ჰესიოდეს მიხედვით მშვენიერ კულულებიანი ქალღმერთებია, თავმანტისა და ოკეანიდ ელექტრას ასულები, სახელად აელე და ოკიპეტე. შემდეგ ბოროტი მტაცებელი ფრთოსანი ქალწულების სახე მიიღეს, რიცხვმაც იმატა (აელოპე, თიელა, კელენო და ა.შ.). მათი სახე განსაკუთრებით ჩამოყალიბდა აპ. როდოსელის „არგონავტიკაში“, სადაც ანაზდეულად ღრუბლებიდან მოფრენილი ჰარპიები სუფრას უცარიელებენ და სასახლეს უყროლებენ თრაკიელ მისანს, ბრმა მეფე ფინევსს. მტაცებლებს ძმები — ბორეადები დაედევნებიან და სამუდამოდ განდევნიან, ან სტროფადებთან ეწევიან, კლავენ და ზოგი ვერსიით თვითონაც კვდებიან. აქ, სტროფადებთან ნახა ენეასმა საზარელი, ჭანგებიანი, მუდამ მშიერი ჰარპიები - ბოროტი კელენო და მისი დები. როგორც კი ენეასმა და მისმა მხლებლებმა სუფრა გაშალეს, ყრანტალით დაესხნენ თავს, შესანსლეს სანოვაგე და ააყროლეს იქაურობა. ბოლოს ხმლით შეუტიეს, მაგრამ ვერა ავნეს რა. კლდეზე შემომჯდარმა „ფურია კელენომ“ უწინასწარმეტყველა: ქალაქს გალავანს ვერ შემოავლებთ, ვიდრე შიმშილით ისე არ გამწარდებით, რომ მამიდასაც კი დახრავთო.
ძალიან საშიში კინო

ძალიან საშიში კინო — 2000 წლის ამერიკული კომედიურ-პაროდიული ჟანრის ფილმი, რომლის რეჟისორია კინენ აივორი უაიენსი. ფილმი გადაღებულია სტუდიის . მიერ. ეს არის შავი იუმორის მატარებელი ფილმი, რომელშიც გაერთიანებულია საშინელებები, მისტიკა და სხვა თემები. ფილმში პაროდირებულია 1990-იანი წლების დასასრულის პერიოდის რამდენიმე პოპულარული მხატვრული ფილმი და ტელესერიალი, თუმცა სიუჟეტი ძირითადად ეფუძნება ორ ფილმს - „კივილი“ და „მე ვიცი, რა გააკეთეთ გასულ ზაფხულს“. სხვა პაროდირებულ ფილმებსა და ტელესერიალებს შორის არის: „მეექვსე გრძნობა“, „ჩვეულებრივი ეჭვმიტანილები“, „მატრიცა“, „ალქაჯი ბლერიდან“ და „დოუსონის უბე“.

აგრეთვე გამოვიდა ფილმის ოთხი გაგრძელება - ძალიან საშიში კინო 2, ძალიან საშიში კინო 3, ძალიან საშიში კინო 4 და ძალიან საშიში კინო 5.
სიამინი

სიამინი, ამოი — ქალაქი სამხრეთ-აღმოსავლეთ ჩინეთში, ფუძიანის პროვინციაში, კუნძულ სიამინზე, ტაივანის სრუტის სანაპიროსთან. ქალაქში არის ნავსადგური და რკინიგზის ბოლო სადგური. კონტინენტთან დაკავშირებულია ჯებირით ( 5 კმ). სიამინი ჩინეთის დიდი სავაჭრო და თევზსაჭერი ცენტრია. ქალაქში განვითარებულია მანქანათმშენებლობა, კვების, ქიმიური, რეზინისა და მინის მრეწველობა. არის უნივერსიტეტი.
მოსახლეობა 2,49 მლნ ადამიანია 2009 წლის მდგომარეობით.
სიბილანტი

სიბილანტი — სისინის ან შიშინის მსგავსი ჟღერადობის მქონე სამეტყველო ბგერა. ქართულში 10 სიბილანტია. სმენითი შთაბეჭდილებით მათ ყოფენ სისინა (ზ, ს, ძ, ც, წ) და შიშინა (ჟ, შ, ჯ, ჩ, ჭ) სიბილანტებად. სისინა ბგერებს ენა საწარმოთქმო ნაპრალს უქმნის, ჩვეულებრივ ზედა საჭრელი კბილებისა და მათი ნუნების საზღვარზე, შიშინებს კი — ოდნავ უკან. მათი გარჩევა ნაპრალის სიდიდითაც შეიძლება.
შიშინა სიბილანტებს რბილ სასასთან შეიძლება ჰქონდეთ მეორე ნაპრალი (ფოკუსი). ამიტომ მათ ორფოკუსიანებსაც უწოდებენ.
სიბილანტები შეიძლება იყოს ნაპრალოვანი (სპირანტი) ან აფრიკატი. ნაპრალოვანს საწარმოთქმო დაბრკოლებად მხოლოდ ნაპრალი აქვს, აფრიკატებს კი — ჯერ ხშვა და მერე — ნაპრალი. ქართულში ნაპრალოვანი სიბილანტებია ძ, ც, წ, ჯ, ჩ, ჭ.
სიგურანცა

სიგურანცა (რუმ. - "უსაფრთხოება") — რუმინეთში 1921-1944 წწ. პოლიტიკური პოლიცია. დაარსდა რევოლუციური ორგანიზაციების დასარბევად.
მეორე მსოფლიო ომის დროს სიგურანცის წევრები ბუკოვინაში, ბესარაბიასა და ტრანსნისტრიაში გაგზავნეს პარტიზანულ მოძრაობასთან საბრძოლველად. 1944 წელს საბჭოთა ძალების შესვლამ რუმინეთის ტერიტორიაზე ბოლო მოუღო სიგურანცას არსებობას.
არასრული მონაცემებით, სიგურანცის არსებობის მანძილზე 75 000 ადამიანი იქნა დაპატიმრებული.

რუმინეთის სახალხო რესპუბლიკის გამოცხადების შემდეგ სიგურანცის მოვალეობები დაეკისრა საიდუმლო პოლიცია სეკურიტატეს.
ქიმერა

ქიმერა (, "ნორჩი თხა", ლათ. .) — ცეცხლისმფრქვეველი ურჩხული, რომელსაც ჰქონდა ლომის თავ-მკერდი, თხის ტანი და გველის ბოლო. ჰესიოდეს მიხედვით ეს თავისებური საზარელი უწმინდური ტიფონისა და ექიდნეს ასულია, გუდავს და სპობს ყოველ ცოცხალ არსებას, აპარტახებს ქვეყანას. ცხოვრობდა ფრიგიაში, ლიბიაში, ეგვიპტეში, ინდოეთში თუ კარიაში, სადაც თითქოს მეფე ამისუდაროსმა გაზარდა და ბელეროფონმა მოკლა ფრთოსანი რაშის პეგასის დახმარებით.

ხელოვნებაში ამ სახეს თვალსაჩინო ადგილი უკავია. უხვადაა კორინთულ და ატიკურ ვაზებზე, მონეტებზე. გამოსახულია ბრინჯაოს თასებზე. ეტრუსკებს ბრინჯაოს ქანდაკი ჩამოუსხამთ. განსაკუთრებით ფართოდ აისახება ბელეროფონტის და ქიმერას ბრძოლა, როგორც კეთილისა და ბოროტის, - ქრისტეს და ანტიქრისტეს შეტაკება. იყენებენ შენობის სამკაულად (პარიზის ღვთისმშობლის ტაძარი). წიგნის მხატვრობაში - ლომდრაკონია, ზურგზე თხის თავით, ან გველისკუდიანი ფრთოსანი ლომი ( ს., ლუვრი), ან კიდევ ჰარპიების მსგავსი ფრთოსანი ქალია. ფლორენციის არქეოლოგიურ მუზეუმში ინახება პირღია ლომი, ბრინჯაოს ქანდაკი, რომლის კუდიც გველია. ლომს კუდი აუდრეკია და ზურგზე ამოზრდილ გველისკისრიან თხის რქას ხრავს.
ფაშა

ფაშა (თურქ. ) — უმაღლესი სამოქალაქო და სამხედრო მოხელეების ტიტული ოსმალთა იმპერიაში. საუკუნის რეფორმებისა (თინზიმათი) და რეგულარული ჯარის შექმნის შემდეგ ფაშა გენერლებისა და მინისტრების საპატიო ტიტული გახდა. მას რესპუბლიკურ თურქეთში მხოლოდ გენერლებს ანიჭებდნენ; 1934 წლიდან გაუქმდა. ოსმალეთის იმპერიის დაშლის (1918) შემდეგ ეგვიპტეში შემორჩა 1952 წლის ივლისის რევოლუციამდე, ერაყში — 1958 წლის ივლისის რევოლუციამდე.
ფაშვი

ფაშვი — მცოხნელების ოთხკამერიანი კუჭის პირველი, ყველაზე დიდი განყოფილება. ფაშვის მოცულობა მოზრდილ ცხოველებში კუჭის მთელი მოცულობის 4\5-ია. ფაშვის კედელი შედგება სამი გარსისაგან: სერიოზული, კუნთოვანი და ლორწოვანი. ფაშვის ლორწოვანი გარსი ამოფენილია მრავალშრიანი ბრტყელი ეპითელიუმით, არ შეიცავს ჯირკვლებს და ქმნის სხვადასხვა ფორმის და ზომის დვრილებს. ფაშვში საჭმლის მომნელებელი წვენი არ გამოიყოფა, მაგრამ მიმდინარეობს ბიოლოგიური, ქიმიური და მექანიკური პროცესები, რის შედეგადაც საკვები მზადდება ნამდვილ კუჭში — მაჭიკში გადასამუშავებლად. ფაშვიდან საკვები ხვდება ბადურაში ან ამოინთხვეა პირის ღრუში, საიდანაც (ხელმეორედ დაქუცმაცებული) საყლაპავის ღარით წიგნარაში გადადის.
ფაცია

ფაცია — ტაქსონომიური კატეგორია ფიტოცენოლოგიაში. რუსი გეობოტანიკოსის ვასილი ალიოხინის მიხედვით, ფაცია ასოციაციის გეოგრაფიული ვარიანტია, რაშიც ასოციაციის იდენტური დომინანტებია, მაგრამ ფლორისტიკული შემადგენლობით განსხვავდება მისგან. შვეიცარიელი გეობოტანიკოსის ბრაუნ-ბლანკეს სკოლის წარმომადგენლებს ფაცია მიაჩნიათ უმცირეს ტაქსონომიურ ერთეულად, რომელიც გამოიყოფა ასოციაციის ფარგლებში განსაზღვრული სახეობის ან სახეობათა ჯგუფის გაბატონების საფუძველზე. ფაციის ასეთი გაგება არსებითად შეესატყვისება ფ. ალიოხინის ასოციაციის და ეინარი დიუ-რიეს სოციაციის შინაარსს. სხვა შემთხვევაში განხილულია ფორმაციაზე უფრო მსხვილ ტაქსონომიურ კატეგორიად (ბ. ბიკოვი) , ანდა ფორმაციისა და ტყის ტიპთა ჯგუფს შორის მოქცეულ ერთეულად (ბორის კოლესნიკოვი). ზოგჯერ გამოყენებულია ბიოგეოცენოზის (ლ. ბერგი, ლ. რამენსკი) ან ერთგვაროვანი ბიოგეოცენოზების ჯგუფის ტოლფასი მნიშვნელობით (ვიქტორ სოჩავა).